text: Esbjerg får bedre busser
  20 maj 2016 kl. 09.01
  Nye og enklere busruter er formentlig på vej til Esbjerg. 
  De overordnede linjer for fremtidens busruter i Esbjerg er på plads. Det står klart, efter Teknik og Byggeudvalget har besluttet at gå videre med planerne for et ny rutesystem i Esbjerg Kommune. Busserne i Esbjerg kører i dag efter et rutenet fra 1994, og ifølge udvalget har indbyggernes transportbehov ændret sig.
  - Vi får nu det, der kaldes et stambusnet, og som man kender fra ruteplanlægningen i andre større byer. Det betyder et enkelt system med afgange og ankomster på faste minuttal, relativt få direkte linjer og kortere rejsetid. Den kombination giver den kollektive bustrafik et løft ved at skabe et bedre serviceniveau end i dag, siger Anders Kronborg (A), der er formand for Teknik og Byggeudvalget i Esbjerg Kommune,  i pressemeddelelse.
  Den nye ruteføring tager højde for både bybusser, lokale og regionale ruter og togforbindelserne. Teknik og Byggeudvalgets beslutning skal nu præsenteres for byrådet. Hvis de også bakker op om planerne, kan det store planlægningsarbejde gå i gang.
  